یوګا ورزش سره د افغان میرمنو علاقه زیاته شوې ده
په کابل کې د ورزش روزونکي وایې چې یوګا سره د افغان میرمنو علاقه زیاته شوې ده.
پدغه ورزشي مرکز کې چې شپږ میاشتې مخکې جوړ شوی دی، شاوخوا ۱۵ تنه ښځې تمرین کوي. یوګا د فزیکي، روحي او ذهني تمریناتو مجموعه ده. دغه ورزش تر میلاد سلګونه کاله مخکې په لرغوني هند کې منځته راغلی دی. د یوګا کلپ مسؤله او روزونکې، فخریه ممتاز هغه آوازې نه مني چې ګواکې یوګا مذهبي رېښه لري. میرمن ممتاز وایې چې افغانې میرمنې د خپل روحي او بدني حالت د تقویه کولو لپاره باید یوګا وکړي. په وروستیو کلونو کې یوګا په افغانستان کې هم دود شوی دی. دغه ورزش په خاصه توګه د ښاري ښځو پاملرنه راجلب کړې ده. ډاکټران په دې باور دي چې په افغانستان کې چې زیات شمیر خلک یې د جګړو له امله له رواني ستونزو او نورو ناروغیو ځوریږي، یوګا یوه ښه درملنه ده. د افغانستان د علومو اکاډمۍ د طبي څانګې غړی، ډاکتر احسان الله درمل وایې چې یوګا د ژور خپګان په شمول د ډېرو روحي او رواني ناروغیو درملنه کوي. د کمپیوټر ساینس د پوهنځي زده کوونکې، سوسن رحماني وایې چې له یوګا ورزش سره یې د غاړې او ملا دردونه کرار شوي دي. د هند د لومړي وزیر، نریندرا مودي د غوښتنې پر اساس، ملګرو ملتونو د جون ۲۱مه د یوګا نړیواله ورځ ونوموله. په کابل کې د ښځو د یوګا کلب روزونکې وایې چې ډیر ژر به یو لوي ورزشي مرکز جوړ کړي څو زیاتو میرمنو ته ورزشي امکانات برابر شي.